**Hévíz Város Önkormányzata Képviselő-testületének**

**.../2024. (X. 14.) önkormányzati rendelete**

**a Képviselő-testület Szervezeti és Működési Szabályzatáról**

Hévíz Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 33. §. 44. §, 45. §, 48. § (2)-(4) bekezdései, 49. § (2) bekezdése, 53. §-ban kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. A helyi önkormányzat hivatalos elnevezése, székhelye**

**1. §**

(1) Az önkormányzat hivatalos megnevezése: Hévíz Város Önkormányzat (továbbiakban: önkormányzat).

(2) Az önkormányzat székhelye: 8380 Hévíz, Kossuth Lajos utca 1.

(3) Az önkormányzat képviselő-testületének megnevezése: Hévíz Város Önkormányzat Képviselő-testülete (továbbiakban: képviselő-testület).

(4) A képviselő-testület létszáma 7 fő.

(5) Az önkormányzat illetékességi területe: Hévíz város közigazgatási területe.

(6) Az önkormányzat hivatalos honlapja: www.heviz.hu és a www.onkormanyzat.heviz.hu.

(7) Az önkormányzat hivatalos hirdetőtáblája: a 8380 Hévíz, Kossuth utca 1. szám alatt, a Hévízi Polgármesteri Hivatal földszintjén lévő kültéri hirdetőtábla.

**2. §**

(1) Az önkormányzati feladatok ellátását a képviselő-testület és szervei biztosítják.

(2) A képviselő-testület szervei: a polgármester, a képviselő-testület bizottságai, a polgármesteri hivatal, a jegyző, a társulás.

**2. Az önkormányzat jelképei, ünnepei**

**3. §**

(1) Hévíz város címere: kerek talpú, kékkel és ezüsttel vágott pajzs, kék mezőben jobbra forduló, előre lépő, vörös nyelvet öltő, mellső jobb mancsában kardot tartó, kiterjesztett szárnyú, bojtos farkú arany griff madár. A címer alsó mezőjében zöld levelű, kinyílt vörös tündérrózsa. A címer ábrázolható a talpát övező, egymást keresztező, kettő arany színű égerfa ággal is.

(2) Hévíz város zászlója: a zászlólap arányában zászlórúd felől nézve 1:2 arányú téglalap 8:10 arányú vágással egy felső ezüst és egy alsó kék mezőre osztott, rajta a vágás vonalában, mint tengelyen foglal helyet az önkormányzat címere, amely felett a város nevét feltüntető felirat olvasható, fekete betűkkel. A kék mezőben a címer kerek talpát egymást keresztező kettő arany színű égerfa ága övezi. A zászlólap vége anyagából rojtozott.

(3) A címer és zászló használatának rendjét önkormányzati rendelet szabályozza.

**4. §**

A képviselő-testület pecsétje: kör alakú „Hévíz Város Önkormányzat Képviselő-testülete” felirattal, középen a Magyarország címerével.

**5. §**

A „Város Napja” minden év május 1-je, Hévíz várossá nyilvánításának évfordulója. A Város Napján az önkormányzat minden évben ünnepségeket szervez.

**3. A Képviselő-testület feladat- és hatáskörei, az átruházott hatáskörök**

**6. §**

(1) Az önkormányzat ellátja a törvényben meghatározott kötelező és az általa önként vállalt feladat- és hatásköröket.

(2) Az önkormányzat által a helyi közügyek, valamint a helyben biztosítható közfeladatok körében ellátandó helyi önkormányzati feladatokat a 1. melléklet tartalmazza.

(3) Az önkormányzat a törvényben meghatározott kötelező feladatain túlmenően – a képviselő-testület vagy a helyi népszavazás döntésével – önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önkormányzat az önként vállalt helyi közügy feladatellátásának mértékét és módját a feladatvállalást tartalmazó döntésében – önkormányzati rendeletben vagy képviselő-testületi határozatban határozza meg.

(4) Az önként vállalt helyi közügyek finanszírozását az önkormányzat költségvetési rendelete tartalmazza.

(5) Az önkormányzat a helyi közügyek, valamint a helyben biztosítható közfeladatok körében önként vállalt feladatait a 2. melléklet tartalmazza.

**7. §**

(1) A képviselő-testület át nem ruházható feladat és hatásköreit törvény állapítja meg.

(2) A képviselő-testület az átruházott hatásköröket a 3. mellékletben szabályozza.

**4. A képviselő-testület alakuló ülése**

**8. §**

(1) A képviselő-testület az alakuló ülését a Magyarország helyi önkormányzatairól szóló 2011. évi CLXXXIX. törvényben (a továbbiakban: Mötv.) meghatározottak szerint tartja meg.

(2) A képviselő-testület alakuló ülésének összehívása esetén a rendes ülés összehívására vonatkozó általános szabályoktól el lehet térni.

(3) Alakuló ülésen:

*a)* helyi önkormányzati képviselő (a továbbiakban: önkormányzati képviselő), a polgármester, az alpolgármester, a bizottság nem önkormányzati képviselő tagja leteszi az esküt,

*b)* a polgármester az alakuló vagy az azt követő ülésen benyújtja azokat az előterjesztéseket, amelyeket az Mötv. meghatároz.

**5. A képviselő-testület üléseinek összehívása**

**9. §**

(1) A képviselő-testület éves munkaterv alapján működik.

(2) A munkaterv szerinti ülés a rendes ülés. A képviselő-testület munkatervtől eltérő időpontra összehívott ülése a rendkívüli ülés.

(3) A képviselő-testület a rendes ülésén a munkatervben megállapított, továbbá a polgármester által a meghívóban előterjesztett napirendeket tárgyal.

(4) A munkatervi javaslatot a polgármester terjeszti a Képviselő-testület elé.

(5) A munkaterv összeállításához a polgármester javaslatot kér:

*a)* a képviselő-testület tagjaitól,

*b)* a nem képviselő testület tagjai közül választott alpolgármestertől,

*c)* a képviselő-testület bizottságától,

*d)* jegyzőtől,

*e)* a képviselő-testülettel együttműködési megállapodást kötött önszerveződő közösségek vezetőitől.

(6) A polgármester a munkatervi javaslat beterjesztésekor tájékoztatást ad valamennyi beérkezett javaslatról, továbbá azok esetleges figyelmen kívül hagyásának indokairól.

(7) A munkaterv tartalmazza:

*a)* a képviselő-testületi ülések tervezett időpontját és munkatervi napirendjét,

*b)* az előterjesztésről állást foglaló bizottságok megnevezését.

**10. §**

(1) A képviselő-testület a rendes üléseit a hónap utolsó csütörtök napján 8:00 órai kezdettel tartja.

(2) A képviselő-testület július hónapban rendes ülést nem tart.

(3) A képviselő-testület az üléseit a Városházán, 8380 Hévíz, Kossuth Lajos utca 1. szám alatt tartja.

**11. §**

(1) A képviselő-testület ülését a polgármester hívja össze. A polgármester akadályoztatása esetén a képviselő-testület ülését az alpolgármester hívja össze. A polgármesteri és az alpolgármesteri tisztség egyidejű betöltetlensége, vagy 3 napot meghaladó akadályoztatásuk esetén, helyettesítésükre és a képviselő-testület ülésének összehívására, a Pénzügyi, Városfejlesztési és Ügyrendi Bizottság elnöke jogosult.

(2) A polgármester az ülés tervezett időpontjáról, legkésőbb az ülést megelőző 3. napon, meghívóban értesíti a képviselőket.

(3) A meghívó és a napirendek előterjesztései elektronikus úton kerülnek megküldésre, a www.onkormanyzat.heviz.hu weboldal E-testület felületén, indokolt esetben e-mail vagy sms, üzemzavar esetén futár útján.

(4) Rendkívüli ülés összehívása esetén, az összehívásra vonatkozó formai követelmények és a (2) bekezdés szerinti határidő mellőzhetők. A polgármester intézkedése alapján sürgős, halasztást nem tűrő esetben, a meghívó az ülés napján is megküldhető, de a sürgősség okát és a napirendet ez esetben is közölni kell, a meghívót a nyilvánosság biztosítása érdekében közzé kell tenni. Ebben az esetben a tiszteletdíj folyósítása szempontjából a hiányzás nem igazolatlan.

(5) A képviselő-testület ülését a polgármester haladéktalanul köteles összehívni, a képviselő-testület hatáskörébe tartozó olyan halaszthatatlan ügyben, amelyben a késedelem, jelentős kárral, vagy egyéb hátránnyal járna.

(6) A képviselő-testület rendkívüli ülésének összehívása kötelező Mötv-ben meghatározott esetekben.

(7) A meghívó tartalmazza:

*a)* az ülés időpontját és helyét,

*b)* az ülés nyilvánosságát vagy zártságát, vagy zárt ülés elrendelése vonatkozó javaslatot (napirend megjelölésével),

*c)* a megtárgyalásra javasolt napirendeket és azok előterjesztőjét,

*d)* utalást az előterjesztés szóbeli jellegére,

*e)* a napirendhez meghívottat,

*f)* a polgármester aláírását, a polgármesteri körbélyegző lenyomatát.

(8) A meghívóban a javasolt napirendi pontokat a következő sorrendben kell feltüntetni:

*a)* jelentés a lejárt határidejű képviselő-testületi határozatok végrehajtásáról,

*b)* beszámoló az átruházott hatáskörben hozott döntésekről,

*c)* személyi ügyek,

*d)* önkormányzati rendeletet tárgyaló napirend,

*e)* vagyoni ügyek,

*f)* egyéb döntést igénylő kérdések,

*g)* beszámolók,

*h)* tájékoztatók,

*i)* interpellációk, kérdések, bejelentések.

**12. §**

(1) A képviselő-testület ülésének összehívására vonatkozó kezdeményezést – a javasolt napirend megjelölésével, valamint az ülés összehívásának indokával – írásban kell a polgármesternél benyújtani.

(2) A polgármester az indítvány benyújtásától számított 15 napon belüli időpontra tűzi ki a képviselő-testület rendkívüli ülését és a meghívóban jelzi a rendkívüli ülés összehívásának indokát, az ülés napirendjét.

(3) Az Mötv-ben meghatározott esetekben, a képviselő-testületi ülését, a polgármester 15 napon belüli időpontra köteles összehívni, az ülés indokának, időpontjának, helyszínének és napirendjének meghatározásával. Amennyiben a polgármester, a kormányhivatal képviselő-testület összehívására tett indítványának 15 napon belül nem tesz eleget, a képviselő-testület ülését a kormányhivatal hívja össze.

**13. §**

(1) A képviselő-testület ülésére az Mötv-ben foglaltakon túl tanácskozási joggal meg kell hívni:

*a)* a nem képviselő-testület tagjai közül választott alpolgármestert,

*b)* napirend külsős előadóját,

*c)* polgármesteri hivatal belső szervezeti egységeinek vezetőit,

*d)* a napirend által érintett az Mötv. szerinti intézmény vezetőjét,

*e)* akiknek meghívását a jogszabály kötelezően előírja.

(2) Egyes napirendek tárgyalásához a polgármester az (1) bekezdésben felsoroltakon kívül más személyeket is meghívhat.

(3) A meghívottat tájékoztatni kell, ha meghívása tanácskozási joggal történik. A tanácskozási joggal meghívott a napirendi ponthoz egy alkalommal, legfeljebb három perc időtartamban szólhat hozzá.

(4) Az érintett kérésére, a képviselő-testület az Mötv-ben meghatározott esetekben tart és rendelhet el zárt ülést. Az érintettnek, a zárt ülés tartására vonatkozó kérését, az ülés megnyitásáig a polgármesterhez kell eljuttatnia. Amennyiben, az érintett, a kérését a képviselő-testületi ülés ideje alatt jelenti be, akkor a képviselő-testület dönt a zárt ülésről.

(5) A képviselő-testület ülésére tanácskozási jog nélkül meghívást kapnak a sajtó képviselői a meghívó megküldésével.

(6) A képviselő-testületek együttes ülése esetén, a képviselő-testület ülését, a polgármester, a polgármesterek megállapodása szerinti helyszínre hívja össze. Az együttes ülést, a polgármesterek megállapodása szerinti polgármester vezeti. Az együttes ülés jegyzőkönyvét, az ülés helye szerinti önkormányzati hivatal készíti el. A jegyzőkönyvet a polgármesterek és a jegyzők írják alá. A képviselő-testületek döntéseiket külön hozzák meg, és azt rendelet és határozat nyilvántartásuk szerint számozzák.

**6. Az előterjesztések**

**14. §**

(1) A képviselő-testületnek az előterjesztéseket a meghívóval együtt kell megküldeni. Indokolt esetben az írásos előterjesztés vagy határozati javaslat később, az ülésig kerül kiküldésre vagy az ülésen kerül kiosztásra.

(2) Az előterjesztés tartalma szerint:

*a)* önkormányzati rendelet alkotására irányuló javaslat,

*b)* képviselőtestületi döntést igénylő ügy,

*c)* beszámoló, tájékoztató.

(3) A képviselő-testület tárgyalási anyagai általában írásos előterjesztések.

(4) A polgármester kivételesen, a rendeletalkotás kivételével, szóbeli előterjesztésre is jogosult.

(5) A határozati javaslatot szóbeli előterjesztéskor is írásban kell benyújtani.

(6) A polgármester különleges szakértelmet igénylő ügyben szakértőt is felkérhet az előterjesztés és a döntési javaslat összeállítására.

(7) A képviselő-testületi ülés előterjesztéseinek tartalmi, formai követelményeit és a határozatok végrehajtásáról történő beszámolás rendjét az 4. melléklet tartalmazza.

**15. §**

(1) Előterjesztés benyújtására jogosultak:

*a)* a polgármester,

*b)* az alpolgármester,

*c)* témakör szerint illetékes képviselő-testületi bizottság,

*d)* a jegyző,

*e)* polgármester által meghatározott esetekben és ügyben az intézmény,

*f)* a polgármester által felkért személy.

(2) Az előterjesztő felelős a tárgyalásra és döntésre alkalmas előterjesztés elkészítéséért.

**16. §**

(1) A napirendi javaslatban nem szereplő előterjesztés sürgős tárgyalását indítványozhatja:

*a)* a polgármester,

*b)* alpolgármester,

*c)* a képviselő-testület tagjainak legalább egyharmada,

*d)* a képviselő-testület bizottsága,

*e)* a jegyző.

(2) A sürgősségi indítványt legkésőbb a képviselő-testületi ülést megelőző nap 12 óráig a polgármesterhez írásban kell benyújtani. Az indítványnak tartalmaznia kell a kidolgozott előterjesztést, a sürgősség indokát, a döntési javaslatot.

(3) A sürgősségi indítvány tárgyalásáról vagy elnapolásáról a képviselő-testület vita nélkül dönt.

(4) A sürgősségi indítvány támogatottsága esetén, a főnapirendi pontok végén, az interpellációkat, kérdéseket, bejelentéseket megelőzően kerül megtárgyalásra.

(5) A képviselő-testület a sürgősségi indítvány tárgyalásának elutasítása esetén dönt arról, hogy az ügyet későbbi tárgyalásra ülésére felveszi-e.

**7. A nyilvánosság biztosítása**

**17. §**

(1) A képviselő-testület nyilvános ülésének időpontjáról, helyéről és tervezett napirendjéről, a polgármesteri hivatal a meghívó kiküldésével egyidejűleg a meghívónak az önkormányzat honlapján, továbbá az önkormányzat hivatalos hirdetőtábláján való közzétételével biztosítja a nyilvánosságot.

(2) Nyilvános ülésen a hallgatóság a kijelölt helyet foglalhatja el.

(3) A képviselő-testület zárt ülést tart vagy zárt ülést rendelhet el a Mötv-ben meghatározott esetekben.

(4) A zárt ülésen az Mötv-ben meghatározott személyek vehetnek részt.

(5) A zárt ülés jegyzőkönyvébe a (4) bekezdésben meghatározott személyek tekinthetnek be azzal, hogy a zárt ülésre meghívott a zárt ülés jegyzőkönyvének kizárólag azon részébe tekinthet be, melyre meghívást kapott vagy melyen részt vehetett.

(6) A képviselő-testület nyilvános ülésére benyújtott előterjesztések az információs önrendelkezési jogról és az információszabadságról szóló törvény rendelkezései szerint a www.onkormanyzat.heviz.hu honlapon, a benyújtás időpontjától nyilvánosak.

(7) Az ülésekről a sajtó tájékoztatja a város lakosságát.

**8. Önszerveződő közösségek**

**18. §**

(1) A képviselő-testület kiemelt figyelmet fordít a lakosság önszerveződő közösségeinek véleményére, javaslataira és közreműködésére az önkormányzati döntések megalapozásában. A képviselő-testület Hévíz város fejlesztése, a város funkcióinak magasabb szintű ellátása, a lakosság véleményének megismerése, továbbá közéleti szerepének növelése érdekében együttműködik a lakosság önszerveződő közösségeivel.

(2) A kapcsolattartás és az együttműködés konkrét formáit az önszerveződő közösséggel kötött együttműködési megállapodásban kell meghatározni.

(3) A képviselő-testület ülésére tanácskozási joggal meg kell hívni az önszerveződő közösség működését, tevékenységét érintő, az együttműködési megállapodásban meghatározott napirend esetében azoknak az önszerveződő közösségeknek a képviselőjét, amellyel a képviselő-testület együttműködési megállapodást kötött.

(4) Az együttműködés céljainak teljesülése érdekében az önkormányzat tisztségviselői meghívásuk esetén részt vesznek a lakossági önszerveződő közösségek, az érdekvédelmi, szakmai szervezetek, a civil szervezetek fontosabb rendezvényein. A városban működő civil szervezetek, pártok vezetőit a polgármester meghívja az önkormányzat fontosabb rendezvényeire. A felek, két és többoldalú megbeszéléseket, közös rendezvényeket szervezhetnek.

(5) A képviselő-testület a költségvetésének függvényében, a rendelkezésére álló szellemi és anyagi eszközökkel támogatja az önszerveződő közösségek működését, amelyeknek céljai és tevékenysége az önkormányzati célok és feladatok megvalósulását elősegíti.

**9. A közmeghallgatás**

**19. §**

(1) A Képviselő-testület dönt a közmeghallgatás időpontjáról és egyidejűleg arról, hogy jelenléti vagy személyes megjelenése nélküli közmeghallgatást tart. A Képviselő-testület személyes megjelenés nélküli közmeghallgatást a megjelenést kizáró veszélyhelyzet alatt tart.

(2) A közmeghallgatás helyéről, idejéről a nyilvánosságot a képviselő-testületi ülés meghívójának közzétételére vonatkozó szabály szerint, a közmeghallgatás időpontját megelőzően legalább 10 nappal korábban kell tájékoztatni.

(3) A közmeghallgatást a polgármester vezeti. A polgármester a képviselő-testület hozzájárulásával meghatározhatja a felszólalások időkeretét.

(4) Közmeghallgatáson a hozzászólásra a szót a polgármester adja meg. A közmeghallgatás vezetésére, rendjére egyebekben, a képviselő-testület ülésére vonatkozó szabályokat kell alkalmazni.

(5) Amennyiben az elhangzott a helyi közügyeket érintő kérdések és javaslatok intézése nem az önkormányzat hatáskörébe tartozik, azokat 15 napon belül át kell tenni a hatáskörrel rendelkező szervhez, melyről a felszólalót értesíteni kell.

(6) A közmeghallgatásról a képviselő-testület jegyzőkönyvére vonatkozó szabály szerint jegyzőkönyv készül.

**10. Várospolitikai fórum**

**20. §**

(1) A képviselő-testület vagy a polgármester egyes, a lakosság széles körét érintő döntések előtt, illetve döntéseik megismertetése érdekében várospolitikai fórumot tarthat.

(2) Várospolitikai fórum szervezhető a lakosság önszerveződő közösségei, egyes városrészek lakossága, érintett lakossági rétegek, gazdálkodó szervek részére.

(3) A várospolitikai fórum szervezése a polgármester feladata. A fórumon elhangzott kérdések, bejelentések, javaslatok intézésére a közmeghallgatásra vonatkozó szabályokat kell alkalmazni.

(4) A fórum helyéről, idejéről, az esetleges ismertetésre vagy tárgyalásra kerülő tárgykörökről, a nyilvánosságot a képviselő-testületi ülés meghívójának közzétételére vonatkozó szabály szerint, a fórum időpontját megelőzően legalább 5 nappal korábban kell értesíteni. Indokolt esetben házhoz küldött meghívóval is történhet az értesítés.

(5) A fórumot a polgármester vezeti. A fórumra meg kell hívni az alpolgármestert, az önkormányzati képviselőket, a tárgykör szerint illetékes bizottságot, a jegyzőt.

(6) A fórumról a feljegyzést a polgármesteri hivatal készíti.

**11. A képviselő-testületi ülés vezetése**

**21. §**

(1) A polgármester akadályoztatása esetén a képviselő-testület ülését az alpolgármester vezeti. A polgármesteri és az alpolgármesteri tisztség egyidejű betöltetlensége, a tartós akadályoztatásuk esetére vagy a döntésből történő kizárása esetén a képviselő-testület ülését a Pénzügyi, Városfejlesztési és Ügyrendi Bizottság elnöke hívja össze és vezeti, ellátja a polgármester hatáskörébe tartozó ülésvezetési feladatokat.

(2) Az ülés megnyitásakor a polgármester számszerűen megállapítja a határozatképességet.

(3) Ha a képviselő-testület nem határozatképes, a polgármester megkísérli a határozatképesség biztosítását. Amennyiben ez nem vezet eredményre, a polgármester megállapítja a hiányzó önkormányzati képviselők névsorát, és az ülést berekeszti.

(4) Határozatképtelenség esetén a polgármester 8 napon belüli időpontra a képviselő-testület ülését újból összehívja.

(5) Ha a képviselő-testület ülés közben válik határozatképtelenné, de legfeljebb tizenöt perc felfüggesztés után a határozatképesség biztosított, az ülést tovább kell folytatni.

**22. §**

(1) A polgármester ülésvezetési feladatai, jogkörei:

*a)* az ülés megnyitása, berekesztése, elnapolása, szünet elrendelése,

*b)* határozatképesség megállapítása és annak folyamatos figyelemmel kísérése,

*c)* a képviselő-testület üléséről távolmaradó képviselő-testületi tag igazolt vagy igazolatlan távollétének bejelentése,

*d)* napirendi javaslat előterjesztése;

*e)* az ülés vezetése,

*f)* a szó megadása bejelentkezési sorrendben, a szó megtagadása, a szó megvonása, amennyiben annak megadása, a szervezeti és működési szabályzat hozzászólások időkeretének korlátozására vonatkozó szabályába ütközik,

*g)* az ülés rendjének biztosítása,

*h)* javaslattételi jog az ülés félbeszakítására, elnapolására,

*i)* szavaztatás,

*j)* döntés az újraszavaztatásra vonatkozó javaslatról, ha szavazás vagy a szóbeli javaslat egyértelműségében vita van;

*k)* a szavazás eredményének megállapítása és az ülésen történő kihirdetése.

(2) A polgármester javaslatot tesz az ülés napirendjére, melyhez a képviselő-testület tagjai, a nem képviselő-testület tagjai közül választott alpolgármester, a jegyző módosító indítványt terjeszthetnek elő. A napirendről, annak módosításáról a képviselő-testület vita nélkül határoz.

(3) A polgármester minden előterjesztés felett külön nyit vitát, de egyes napirendek összevont tárgyalását is javasolhatja. Erről a képviselő-testület vita nélkül dönt. Napirendek összevont tárgyalása esetén a határozathozatal külön-külön történik.

(4) Az írásos előterjesztést az előterjesztés készítője a vita előtt legfeljebb három perc időtartamban összefoglalhatja, kiegészítheti.

(5) A képviselő-testület tagjai és a tanácskozási joggal meghívottak kérdést tehetnek fel, melyre a polgármester vagy az általa kijelölt válaszol.

(6) A kérdés után a hozzászólások jönnek. A hozzászólások leghosszabb időtartama három perc. A képviselő-testület tagjai, a nem képviselő-testület tagjai közül választott alpolgármester az egyes napirendek tárgyalásánál ismételt hozzászólásuk esetén további kettő percet használhatnak fel. A bizottság elnökének – akadályoztatása esetén az elnök által kijelölt tagjának – a bizottság állásfoglalásának ismertetésére legfeljebb három perces időtartam áll rendelkezésére.

(7) A hozzászólás időkeretét túllépőtől a polgármester figyelmeztetés után a szót megvonhatja.

(8) A szavazás elindítását követően kérdezni, hozzászólni már nem lehet. A szavazás elindításának kell tekinteni a polgármester erre vonatkozó felhívását.

(9) A polgármester javaslatára, a képviselő-testület hozzászólást biztosíthat, az ülésen részt vevő, a tárgyalt napirendben érintett személynek, ha azt, az ülést megelőzően indokaival alátámasztva kéri, kivételesen, ha azt az ülésen kéri. A hozzászólás biztosításáról a képviselő-testület vita nélkül dönt. A hozzászólás időkeretét a polgármester állapítja meg.

(10) A polgármester a vita során önálló időkeret nélküli, soron kívüli hozzászólásra jogosult.

**23. §**

(1) A képviselő-testület tagja ügyrendi kérdésben bármikor, soron kívül szót kérhet. Az ügyrendi javaslatról a képviselő-testület vita nélkül dönt.

(2) Ügyrendi javaslat: a képviselő-testületi ülés vezetésével, az ülés rendjével összefüggő, a tárgyalt napirendet érdemben nem érintő, eljárási kérdésre vonatkozó indítvány. Az ügyrendi felszólalásnak az ügyrendi javaslat megfogalmazásával kell kezdődnie, ezt követi annak indokolása együttesen legfeljebb három perc időtartamban. Amennyiben a polgármester megállapítja, hogy a hozzászólás nem ügyrendi kérdés, a képviselőtől megvonhatja a szót. A polgármester intézkedésével szemben vitát kezdeményezni nem lehet.

(3) Törvényességi észrevétel esetén a jegyző a vitában több alkalommal is soron kívül hozzászólhat.

(4) A vita lezárása után személyes megjegyzést tehet, legfeljebb egy perc időtartamban az, aki személyét ért kritikára kíván válaszolni, illetve álláspontja miatt a vita során keletkezett félreértést kívánja tisztázni.

**24. §**

(1) A polgármester a vitát lezárja, amennyiben további hozzászóló nincs.

(2) A vitát a képviselő-testület a napirend tárgyalásának elhúzódása miatt, a polgármester javaslatára, vagy ügyrendi javaslatra, vita nélkül hozott határozatával bármikor lezárhatja.

(3) A határozati javaslat módosítására vagy kiegészítésére irányuló indítványt a vita lezárásáig, a javaslat szövegének pontos meghatározásával kell megfogalmazni.

(4) Az előterjesztés napirendről történő levételét, a polgármester vagy az előterjesztés készítője kezdeményezheti. Erről a képviselő-testület vita nélkül határoz.

**12. A tanácskozás rendjének fenntartása**

**25. §**

(1) A képviselő-testület tagja és a képviselő-testület ülésén részt vevő minden jelenlévő köteles a tanácskozás rendjét tiszteletben tartani.

(2) Az ülés rendjének fenntartásáról a polgármester gondoskodik.

(3) A tanácskozás rendjének megtartása érdekében a polgármester:

*a)* a tárgytól eltérő vagy ugyanazon érveket megismétlő felszólalót figyelmezteti, ismétlődő esetben megvonja tőle a szót,

*b)* rendre utasítja a felszólalót, aki a képviselő-testület üléséhez méltatlan, zavaró magatartást tanúsít,

*c)* rendzavarás esetén figyelmezteti a rendbontót, súlyos esetben, a képviselő kivételével, az ülésterem elhagyására kötelezi,

*d)* amennyiben a rendzavarás a tanácskozás folyatását lehetetlenné teszi, a polgármester az ülést határozott időre félbeszakítja.

(4) A polgármester által a rend fenntartása érdekében tett intézkedések ellen felszólalni, azokat visszautasítani vagy azokkal vitába szállni nem lehet.

**13. A döntéshozatali eljárás**

**26. §**

(1) Az előterjesztő az előterjesztését visszavonhatja.

(2) Amennyiben az előterjesztés visszavonására az ülés napirendjének megállapítása előtt kerül sor, akkor az előterjesztés nem vehető napirendre. Amennyiben az előterjesztő a vita során vonja vissza az előterjesztését, ennek engedélyezéséről a képviselő-testület vita nélkül dönt.

**27. §**

(1) A polgármester az előterjesztésben szereplő és ahhoz csatolt bizottsági módosító indítványokat, továbbá az ülésen megfogalmazott módosító, vagy kiegészítő indítványokat a következő sorrendben bocsátja szavazásra:

*a)* amennyiben egy megfogalmazott módosító, vagy kiegészítő indítvány van akkor azt a beterjesztett javaslattal együtt, feltéve, hogy a képviselő-testület tagjai közül ezzel szemben nem emel senki kifogást, kifogás esetén a b) pont szerint kell eljárni;

*b)* először a határozati javaslatot, vagy rendelet-tervezetet módosító, vagy kiegészítő indítványt kell szavazásra bocsátani, majd a döntési javaslat egészét;

*c)* a több módosító, kiegészítő javaslat esetén azokat a megfogalmazásuk sorrendjében kell szavazásra bocsátani, majd végül a határozati javaslat, és a rendelet egészét.

(2) A szavazás előtt a napirend előterjesztőjének jeleznie kell amennyiben az adott rész elhagyására, módosítására, kiegészítésére irányuló indítvány elfogadását nem támogatja.

(3) A rendelet-tervezet és a minősített szavazattöbbséghez kötött határozathozatal rész-szavazása során a módosító indítványok elfogadásához is minősített többségű szavazat szükséges.

(4) Választás, kinevezés, megbízás, kitüntető cím, valamint díjak adományozása ügyében, ha az előterjesztésben több személy szerepel, a képviselő-testület úgynevezett „lépcsős” szavazással dönt. Ez úgy történik, hogy az a személy, aki az egyes szavazási fordulóban egyszerű szótöbbséggel a legkevesebb szavazatot kapta, kiesik a következő fordulóból. Nem kell tovább folytatni a lépcsős szavazást, ha a szavazási fordulóban egy jelölt egyértelmű szavazattöbbséget kapott.

(5) Alternatívákat tartalmazó javaslat az alternatívák sorrendjében kerül szavazásra, és ha valamely javaslat megkapta a szükséges többséget, a szavazást nem kell folytatni.

(6) Amennyiben a határozati javaslatnak több pontja van, a határozati javaslatról a szavazás egyben történik. A polgármester javaslatára a határozati javaslat egyes pontjairól külön kell szavazni. Az erre vonatkozó önkormányzati képviselői javaslatról a képviselő-testület vita nélkül dönt. Amennyiben a határozati javaslat egyes pontjairól külön történik a szavazás, a jegyzőkönyvben a szavazatok a határozati javaslat pontjaira leadottak szerint kerülnek feltűntetésre, az a pont, amely a szükséges szótöbbséget nem kapta meg, elutasítottnak minősül.

(7) Amennyiben a képviselő-testület két vagy több előterjesztést együtt vitatott meg, a határozati javaslatok felett ez esetben is, külön-külön kell szavazást elrendelni.

(8) A szavazatok összeszámlálása után a polgármester megállapítja a javaslat melletti igen, majd ellene szavazók nem szavazatait és a tartózkodás szavazatok számát, majd kihirdeti a szavazás számszerű eredményét.

(9) A képviselő-testületi tag kérésére szavazatát a jegyzőkönyvben név szerint kell rögzíteni.

**28. §**

(1) A napirendi pont tárgyalása egy alkalommal elnapolható. Erre vonatkozó indítványt:

*a)* a polgármester,

*b)* a Képviselő-testület bizottsága,

*c)* a képviselő-testület tagja;

*d)* a nem Képviselő-testület tagjai közül választott alpolgármester,

*e)* a jegyző,

*f)* az előterjesztő terjeszthet elő.

A javaslatról a képviselő-testület vita nélkül dönt.

(2) A képviselő-testület az előterjesztést további bizottsági tárgyalásra adhatja ki.

**29. §**

(1) A képviselő-testület a döntését nyílt vagy titkos szavazással hozza meg.

(2) A nyílt szavazás kézfelemeléssel vagy név szerinti szavazással történik.

(3) Szavazni kizárólag személyesen lehet.

(4) A képviselő-testület tagjai igennel, nemmel vagy tartózkodással szavaznak. A tartózkodás szavazat a szavazás eredményének a szempontjából ellenszavazatnak minősül.

**30. §**

(1) Név szerinti szavazást kell tartani, az Mötv-ben meghatározott eseteken túlmenően:

*a)* a polgármester indítványára,

*b)* a képviselő-testület bizottságának indítványára,

*c)* amennyiben jogszabály előírja.

(2) Az indítványról a képviselő-testület vita nélkül dönt.

(3) Személyi kérdésben név szerinti szavazás nem tartható.

(4) Név szerinti szavazás esetén, a képviselő-testületi tagok nevét a jegyző „ABC” sorrendben felolvassa. A képviselő-testületi tagok a nevük elhangzását követően nyilatkoznak szavazatukról. A jegyző a szavazatot a névsoron feltünteti, a szavazatokat összeszámlálja és a szavazás eredményéről a polgármestert tájékoztatja. A szavazás eredményét a polgármester hirdeti ki. A szavazás eredményét a jegyzőkönyvben külön rögzíteni kell.

**31. §**

(1) Titkos szavazásra, az Mötv-ben meghatározott eseteken túlmenően, a képviselő-testület eseti döntése alapján kerülhet sor. A titkos szavazást a Pénzügyi, Városfejlesztési és Ügyrendi Bizottság jelenlevő tagjai bonyolítják le, urna és szavazólap felhasználásával. A szavazás eredményének megállapításáról külön jegyzőkönyv készül.

(2) A titkos szavazással meghozott döntés szavazati arányát képviselő-testületi ülésről készült jegyzőkönyvében fel kell tűntetni, utalva a titkos szavazásra.

**14. Önkormányzati rendeletalkotás**

**32. §**

(1) A képviselő-testület az Alaptörvény 32. cikkben meghatározott feladatkörében eljárva önkormányzati rendeletet alkot.

(2) Az önkormányzati rendelet alkotását kezdeményezheti a képviselő-testület tagja, a képviselő-testület bizottsága, a jegyző.

(3) Az önkormányzati rendelet tervezetet a polgármester, a bizottság vagy a jegyző terjeszthetnek elő.

(4) Az önkormányzati rendelettervezethez előterjesztett módosító javaslatot a polgármesterhez, írásban kell benyújtani, legkésőbb a rendelettervezet vitájának lezárását megelőzően.

(5) A rendelettervezet előkészítésének feladatait a polgármesteri hivatal látja el. A jogalkotásról szóló törvény rendelkezéseinek megfelelően kell elvégezni a szabályozás előzetes hatásvizsgálatát és a törvény által meghatározott tartalommal kell a jogszabály tervezetéhez indokolást csatolni.

(6) Ha jogszabály valamely szervezet, vagy személy számára, kifejezetten jogot biztosít arra, hogy a rendelettervezetet véleményezhesse, a rendelet előkészítője köteles gondoskodni arról, hogy az érintett szerv vagy személy e jogával élhessen. A rendelettervezetet, a szervezeti és működési szabályzatban kijelölt bizottságok megtárgyalják.

(7) A jegyző gondoskodik, a jogalkotásról szóló törvényben meghatározottak szerint, a önkormányzati rendeletek utólagos hatásvizsgálatának szükség szerinti lefolytatásáról.

**33. §**

(1) Az önkormányzati rendeleteket a naptári év elejétől kezdődően külön-külön, folyamatos sorszámmal és évszámmal kell ellátni.

(2) Az önkormányzati rendelet megjelölése, annak kihirdetése során tartalmazza:

*a)* a rendelet megalkotójának teljes megjelölését: Hévíz Város Önkormányzat Képviselő-testületének;

*b)* a rendelet sorszámát arab számmal;

*c)* a „/” jelet;

*d)* az önkormányzati rendelet kihirdetésének évét arab számmal;

*e)* zárójelben az önkormányzati rendelet kihirdetésének hónapját római számmal és napját arab számmal;

*f)* az „önkormányzati rendelete” kifejezést és

*g)* az önkormányzati rendelet címét.

(3) Az önkormányzati rendelet kihirdetése, az önkormányzat hivatalos hirdetőtábláján történő kifüggesztés útján történik. A kihirdetett önkormányzati rendeletet 3 hónapig kifüggesztve kell tartani.

(4) A jegyző intézkedik az önkormányzati rendeletek hivatalos önkormányzati hirdetőtáblán történő kihirdetéséről kifüggesztéssel, az önkormányzat hivatalos honlapján való megjelentetésről és közzétételről a Nemzeti Jogszabálytár internetes felületén.

(5) Az önkormányzati rendeletekről nyilvántartást kell vezetni, melyről a jegyző gondoskodik.

(6) A jegyző az önkormányzati rendeletet elektronikus úton megküldi a képviselő-testület tagjainak, a rendelet tárgya szerint érintett önkormányzati intézmény vezetőjének.

**15. A képviselő-testület határozata**

**34. §**

(1) A képviselő-testület határozata:

*a)* normatív határozat,

*b)* egyedi határozat.

(2) A képviselő-testület határozata a döntés szöveges része után tartalmazza a végrehajtásért felelős megnevezését és a végrehajtás határidejét.

(3) A képviselő-testület normatív határozatának, továbbá az egyedi határozatának megjelölése annak közzététele során – az alábbi sorrendben tartalmazza:

*a)* a határozatot hozó szerv teljes megjelölését: Hévíz Város Önkormányzat Képviselő-testülete;

*b)* a határozat sorszámát arab számmal;

*c)* a „/” jelet;

*d)* a határozat közzétételének évét arab számmal;

*e)* zárójelben:

*ea)* a normatív határozat közzétételének hónapját római számmal és napját arab számmal;

*eb)* egyedi határozat esetében a határozat meghozatalának hónapját római számmal és napját arab számmal;

*f)* a „határozata” kifejezést és

*g)* a normatív határozat címét.

(4) A képviselő-testület alakszerű határozat nélkül, a szavazati arány jegyzőkönyvi rögzítésével dönt:

*a)* a napirend elfogadásáról,

*b)* az ügyrendi kérdésről,

*c)* olyan ülésvezetési kérdésről, amelyről a szervezeti és működési szabályzat szerint a képviselő-testület vita nélkül dönt,

*d)* a képviselőtestületi döntést igénylő ügy napirendben érintett személy, hozzászólásának biztosításáról,

*e)* a határozati javaslat, önkormányzati rendelettervezet módosítására, kiegészítésére tett javaslatról.

*f)* az interpellációra adott válasz elfogadásáról, ha azt az interpelláló önkormányzati képviselő nem fogadta el.

(5) A normatív határozatok kihirdetése, az önkormányzat hivatalos hirdetőtábláján történő kifüggesztés útján történik. A jegyző, a képviselő-testület normatív határozatát, az ülést követő 15 napon belül, 30 napra kifüggeszti és a határozatra rávezeti a kifüggesztés, a levétel időpontját. A jegyző az ülést követő 15. napig intézkedik, a képviselő-testület nyilvános és zárt határozatának, az önkormányzat hivatalos honlapján való megjelentetéséről.

(6) A képviselő-testületi határozatokról nyilvántartást kell vezetni, melyről a polgármesteri hivatal gondoskodik.

(7) A lejárt határidejű határozatok végrehajtásáról a határidő lejáratát követő rendes képviselő-testületi ülésen kell beszámolni.

**16. A helyi népszavazás**

**35. §**

A helyi népszavazást a választópolgárok legalább 25%-a kezdeményezhet.

**17. A Képviselő-testület ülésének jegyzőkönyve**

**36. §**

(1) A képviselő-testület üléséről hangfelvétel alapján a tanácskozás lényegét tartalmazó jegyzőkönyv készül.

(2) A jegyzőkönyv eredeti példányához mellékelni kell a meghívót, a jelenléti ívet, az írásos előterjesztéseket, a titkos szavazásról készült jegyzőkönyvet a névszerinti szavazásról készült névsort.

(3) A polgármesteri hivatal a képviselő-testületi ülés jegyzőkönyveit évente bekötteti.

**18. Interpelláció, kérdés, bejelentés**

**37. §**

(1) A képviselő-testület tagja és a nem képviselő-testület tagjai közül választott alpolgármester, önkormányzati ügyben, a polgármesterhez, alpolgármesterhez, a bizottság elnökéhez, a jegyzőhöz interpellációt és kérdést intézhet.

(2) Az interpelláció: az önkormányzat és szervei feladat- és hatáskörébe tartozó ügyben probléma felvetése, intézkedés kezdeményezése.

(3) A kérdés: önkormányzati ügyekben felvilágosítás, tájékoztatás kérése.

(4) Az interpellációt a képviselő-testület ülésén akkor kell megválaszolni, ha azt a címzett az ülés előtt legalább 3 nappal megkapta.

(5) A képviselő-testület ülésén benyújtott interpellációra elsősorban az ülésen, de legkésőbb 15 napon belül kell, írásban, érdemi választ adni. Az írásos választ, minden képviselő-testületi tagnak és a nem képviselő-testület tagjai közül választott alpolgármesternek is meg kell küldeni.

(6) Az interpellációra adott szóbeli, vagy írásbeli válasz elfogadásáról először az interpelláló nyilatkozik, majd, ha a választ az interpelláló nem fogadja el, a válasz elfogadásáról a képviselő-testület vita nélkül dönt.

(7) Ha az interpellációra adott választ a képviselő-testület nem fogadja el, a polgármester az interpellációt további vizsgálat céljából kiadja, az ügy tárgya szerint illetékes képviselő-testületi bizottságnak.

(8) A kivizsgálás során az interpelláló részvételét lehetővé kell tenni.

(9) A kivizsgálás eredményéről a bizottság elnöke, a képviselő-testület legközelebbi rendes ülésén ad tájékoztatást. Az írásban megküldött válasz elfogadásáról, a következő rendes ülésen az interpelláló nyilatkozik, majd ezt követően dönt a képviselő-testület.

(10) A polgármesterhez, alpolgármesterhez, a bizottság elnökéhez, a jegyzőhöz feltett kérdések megválaszolására az interpellációra vonatkozó szabályokat kell alkalmazni azzal az eltéréssel, hogy a képviselő-testület a válasz elfogadásáról nem dönt.

(11) Az interpellációk és a kérdések megválaszolása után a polgármester, alpolgármester, az önkormányzati képviselők, a jegyző bejelentést tehetnek.

(12) A bejelentések nyomán szükséges intézkedések megtételéről és azok eredményéről, a polgármester a képviselő-testület, következő rendes ülésén ad tájékoztatást.

**19. A tiszteletdíjak**

**38. §**

(1) Az önkormányzati képviselőt, a nem képviselő bizottsági tagot megválasztásának időpontjától, megbízatása megszűnéséig tiszteletdíj illeti meg, amelynek havi bruttó összege:

*a)* önkormányzati képviselő tiszteletdíja100.000 forint,

*b)* amennyiben az önkormányzati képviselő bizottsági tag tiszteletdíja 152.000 forint,

*c)* a bizottság elnökének tiszteletdíja 200.000 forint,

*d)* a bizottság nem önkormányzati képviselő tagjának tiszteletdíja 52 000 forint.

(2) Az ideiglenes bizottság elnöke, illetve tagja e megbízatása után tiszteletdíjra nem jogosult.

(3) Az (1) bekezdés szerinti tiszteletdíj összege több tisztség betöltése estén sem változik.

(4) A képviselő-testületi, bizottsági ülésről igazolatlanul mulasztó (távolmaradását az ülésig előre nem jelző) önkormányzati képviselő, a bizottság nem önkormányzati képviselő tag tiszteletdíját a képviselő-testület, a polgármester vagy a bizottság elnökének javaslata alapján csökkentheti. A csökkentésről a döntés a márciusi rendes ülésen, ezt követően negyedévente hozható meg. A tiszteletdíj havi csökkentésének mértéke a hiányzással érintett ülésenként az (1) bekezdés szerint járó tiszteletdíj 10%-a, de legfeljebb tiszteletdíj a havi összegének 50%-a. A csökkentést szerinti összeget a döntést követő hónap tiszteletdíjából kell levonni. A jelenléteket a polgármesteri hivatal tartja nyilván és a hiányzásokat a tárgyhót követően jelzi a polgármesternek.

(5) Az önkormányzati képviselő, a bizottság nem önkormányzati képviselő tagja a képviselő-testülethez címzett, a polgármesterhez eljuttatott írásos nyilatkozatával tiszteletdíjáról bármikor lemondhat. A lemondás történhet a tiszteletdíj folyósításának meghatározott időtartamára vagy a tiszteletdíj meghatározott hányadára is.

(6) A tiszteletdíj kifizetéséről a polgármesteri hivatal gondoskodik az illetmény kifizetés határidejéig.

**20. Az önkormányzati képviselő jogai**

**39. §**

(1) A polgármesteri hivatal köteles az önkormányzati képviselőt soron kívül fogadni, a képviselői munkához szükséges tájékoztatást, ügyviteli közreműködést, irat előállítást, sokszorosítást megadni.

(2) Az önkormányzati képviselő részére az önkormányzati ügyeket tartalmazó iratokba a polgármesteri hivatalban a betekintést a jegyző biztosítja. A másolat, jegyzet, feljegyzés készítése, a személyes adatok védelmét, az iratvédelmet és iratkezelésre vonatkozó szabályokat be kell tartani.

(3) A fogadóra feltételeit az önkormányzati képviselő igénye szerint a polgármesteri hivatal biztosítja.

(4) A polgármesteri hivatal gondoskodik az önkormányzati képviselő munkájához szükséges informatikai eszközökről. Az önkormányzati képviselő a polgármesteri hivatal informatikai eszközeit, szolgáltatásait a vonatkozó szabályzatok betartásával veheti igénybe.

(5) Az önkormányzati képviselő igénybe veheti a polgármesteri hivatal mobiltelefon flotta előfizetését.

(6) Az önkormányzati képviselő, aki a képviselő-testület eseti meghatalmazása alapján jár el, a képviselő-testület bármely tagja kérésére köteles tájékoztatást adni az eljárásáról.

(7) Az önkormányzati képviselőnek a képviselő-testület képviseletében vagy megbízásából végzett tevékenységével összefüggő, általa előlegezett, számlával igazolt, szükséges költségét meg kell téríteni. A költségek kifizetését a polgármester engedélyezi.

(8) Az önkormányzati képviselő a képviselői munkához szükséges adminisztratív közreműködést a polgármesteri hivatalban a jegyző által kijelölt szervezeti egységnél veheti igénybe.

(9) Az önkormányzati képviselő szóbeli és írásbeli tájékoztatást igényelhet a polgármesteri hivataltól a jegyző megkeresésével, melyre a tájékoztatást felkészülést nem igénylő ügyekben legkésőbb 3 munkanapon belül, alaposabb felkészülést igénylő ügyekben legkésőbb 8 munkanapon belül kapja meg.

(10) Ha az önkormányzati képviselő bizottsági feladat- és hatáskört érintő felvilágosítást kér, a tárgykör szerint érintett osztályvezető a jegyző útján erről a bizottságot legközelebbi ülésén értesíti.

**21. Az önkormányzati képviselő kötelességei**

**40. §**

(1) Az önkormányzati képviselő köteles:

*a)* tevékenyen részt venni az önkormányzat feladatainak ellátásában, a képviselő-testületi ülésen és bizottsági tagsága esetén a bizottsági ülésen megjelenni, annak munkájában részt venni,

*b)* írásban, vagy szóban az ülést megelőzően, továbbá előzetesen bejelenteni, ha a képviselő-testület vagy a bizottság ülésén nem tud részt venni, vagy egyéb megbízatásának teljesítésében akadályoztatva van,

*c)* felkérés, vagy a képviselő-testület döntése alapján részt venni a képviselő-testületi ülésének előkészítésében, különböző vizsgálatokban, ellenőrzésekben,

*d)* a tudomására jutott állami és hivatali, üzleti titkot megőrizni,

*e)* a közmeghallgatáson, a képviselő-testület által szervezett várospolitikai fórumon részt venni.

(2) A képviselő köteles, a Magyarország helyi önkormányzatairól szóló törvényben meghatározottak szerint, a vele szemben fennálló összeférhetetlenségi okot bejelenteni és megszüntetni.

(3) A vagyonnyilatkozatokat vizsgáló bizottság a Pénzügyi, Városfejlesztési és Ügyrendi Bizottság. A vagyonnyilatkozatokat kettő példányban, személyenként külön-külön kell benyújtani zárt borítékban, a borítékon „Vagyonnyilatkozat” feltüntetésével a Pénzügyi, Városfejlesztési és Ügyrendi Bizottság elnökének.

**22. A kizárás**

**41. §**

A személyes érintettségére vonatkozó bejelentési kötelezettségét elmulasztó önkormányzati képviselőt a polgármester jegyzőkönyvben rögzítetten figyelmezteti.

**23. Társulások**

**42. §**

A társulások felsorolását és a társulásokra átruházott hatásköröket a 5. melléklet tartalmazza.

**24. A polgármester**

**43. §**

(1) A polgármester a tisztségét főállásban látja el.

(2) A polgármester pecsétje kör alakú „Hévíz Város Önkormányzat Polgármestere” felirattal, középen a Magyarország címerével.

(3) A polgármestert távollétében, a képviselő-testület tagjai közül választott alpolgármester helyettesíti.

**44. §**

Amennyiben a képviselő-testület, határozatképtelenség, vagy határozathozatal hiánya miatt, két egymást követő alkalommal ugyanazon ügyben nem hozott döntést, a polgármester a következő ügyekben hozhat döntést:

*a)* a vagyongazdálkodásáról szóló rendeletben foglalt vagyonhasznosítási ügyben, ide nem értve a vagyon értékesítését, bérbe, használatba adását, megterhelését,

*b)* önkormányzati tulajdonú gazdálkodó szerv éves üzleti tervének, éves beszámolójának jóváhagyásában.

**45. §**

A polgármester, a képviselő-testület utólagos tájékoztatása mellett dönthet, a két ülés közötti időszakban felmerülő, halaszthatatlan, a képviselő-testület hatáskörébe tartozó önkormányzati ügy keretében:

*a)* pályázat benyújtásáról, amelynek előkészítését a képviselő-testület előzetesen elrendelte, és a pályázat benyújtására felhatalmazta és a kidolgozott pályázati, projekt költségvetés saját forrását, vagy annak előirányzatát a képviselő-testület előzetesen biztosította, feltéve, hogy a pályázat kötelezettségvállalása a biztosított forrást nem haladja meg vagy 10%-kal, de legfeljebb 20 millió forinttal haladja meg,

*b)* pályázat benyújtásáról abban az esetben, mely pályázat saját forrást nem igényel. Ebben az esetben a pályázat nyertessége esetén a megvalósításról a képviselő-testület dönt.

**25. Az alpolgármester**

**46. §**

(1) A képviselő-testület két alpolgármestert választ.

(2) A képviselő-testület tagjai sorából egy alpolgármestert választ a polgármester helyettesítésére, munkájának segítésére.

(3) A képviselő-testület egy alpolgármestert, nem a képviselő-testület tagjai közül választ.

(4) Az alpolgármesterek a tisztségüket társadalmi megbízatásban töltik be.

**26. A jegyző**

**47. §**

(1) A jegyző a polgármester irányításával gondoskodik az önkormányzat működésével kapcsolatos feladatok ellátásáról.

(2) A jegyző önkormányzati rendelet alkotással kapcsolatos feladatai:

*a)* kezdeményezheti az önkormányzati rendelet alkotását, módosítását, hatályon kívül helyezését,

*b)* elvégezteti az önkormányzati rendelet tervezet szakmai előkészítésével kapcsolatos feladatokat,

*c)* gondoskodik az önkormányzati rendelet kihirdetéséről, nyilvántartásáról és hatályos szövegének naprakészségéről.

(3) A jegyző polgármesteri hivatal vezetésével kapcsolatos feladatait a képviselő-testület által jóváhagyott polgármesteri hivatali szervezeti és működési szabályzat határozza meg.

(4) A jegyzőt tisztsége betöltetlensége, illetve tartós akadályoztatása esetén a Közgazdasági Osztály vezetője helyettesíti.

(5) A jegyző és a Közgazdasági Osztály vezető tisztségének betöltetlensége, illetve tartós akadályoztatása esetén a Hatósági Osztály vezetője helyettesít.

**27. A polgármesteri hivatal**

**48. §**

(1) A képviselő-testület polgármesteri hivatalt hoz létre.

(2) A polgármesteri hivatal megnevezése: Hévízi Polgármesteri Hivatal (a továbbiakban: polgármesteri hivatal), címe: 8380 Hévíz, Kossuth Lajos utca 1.

(3) A polgármesteri hivatal igény és szükség szerint köteles adatokat szolgáltatni, jelentést készíteni a képviselő-testületnek, a bizottságoknak.

**49. §**

A polgári perrendtartásról szóló 2016. évi CXXX. törvény szabályai szerint az önkormányzatot érintő perben, tárgykör korlátozás nélkül általános meghatalmazottként eljárni jogosult a polgármester, a polgármester akadályoztatása esetén az alpolgármester.

**28. A Képviselő-testület bizottságai**

**50. §**

(1) A képviselő-testület három bizottságot hoz létre.

(2) A bizottságok elnevezése és létszáma:

*a)* Pénzügyi, Városfejlesztési és Ügyrendi Bizottság, létszáma: 5 fő, 3 önkormányzati képviselő és 2 nem önkormányzati képviselő tag;

*b)* Oktatási, Sport és Szociális Bizottság, létszáma: 5 fő, 3 önkormányzati képviselő és 2 nem önkormányzati képviselő tag;

*c)* Turizmus, Kultúra és Civilek Bizottság, létszáma: 5 fő, 3 önkormányzati képviselő és 2 nem önkormányzati képviselő tag.

(3) A bizottság munkájának segítésére esetenként szakértőt kérhet fel.

(4) A bizottságok munkájának ügyviteli feladatait a polgármesteri hivatal biztosítja.

(5) A bizottság munkájához a polgármesteri hivatal köteles információkat, adatokat rendelkezésre bocsátani, a bizottság ülésére előterjesztéseket készíteni.

**51. §**

(1) A képviselő-testület a 6. mellékletben határozza meg a bizottságok feladat- és hatásköreit, azokat az előterjesztéseket, amelyeket bizottság nyújt be, továbbá azon tárgyköröket, amelyekben előterjesztés a bizottság állásfoglalásával nyújthatók be.

(2) Indokolt, továbbá sürgős esetben, a polgármester bizottsági állásfoglalás nélkül is nyújthat be előterjesztést, melyet az előterjesztésben meg kell indokolni.

(3) A bizottság feladatkörébe tartozó ügyekben:

*a)* kezdeményezi valamely előterjesztés, vagy indítvány sürgősségi tárgyalását,

*b)* kezdeményezi, előkészíti a képviselő-testület döntéseit,

*c)* ellátja a Képviselő-testület által esetenként meghatározott feladatokat.

(4) A bizottság előterjesztésről kialakított állásfoglalását, az előterjesztéshez kell csatolni, az indokolt esetben a képviselő-testület ülésén szóban is ismertethető.

(5) A bizottság a tevékenységéről a képviselő-testület megbízatásának időtartama alatt egy alkalommal, beszámol.

(6) A bizottságok közötti feladat- és hatásköri vita esetén a képviselő-testület dönt.

**52. §**

(1) A bizottság ülését a bizottság elnöke, a polgármesteri hivatal segítségével készíti elő, hívja össze és vezeti.

(2) A bizottság döntéseiről a polgármesteri hivatal 3 napon belül írásban tájékoztatja a polgármestert.

(3) A jegyzőkönyvek egy példányát a polgármesteri hivatalban kell őrizni.

(4) A bizottság elnökét, az elnök által kijelölt önkormányzati képviselő bizottsági tag helyettesíti, és ennek keretében gyakorolja az elnöki jogköröket.

**53. §**

(1) A bizottság ülését a bizottság elnöke hívja össze és vezeti.

(2) Össze kell hívni a bizottság ülését:

*a)* a munkaterv szerinti képviselő-testületi ülések napirendjeinek megtárgyalására,

*b)* a képviselő-testület kezdeményezésére,

*c)* a polgármester indítványára,

*d)* a bizottsági tagok legalább felének a napirendi javaslatot is tartalmazó indítványára,

*e)* a jegyző indítványára.

(3) A bizottság elnöke az indítvány kézhezvételétől számított 8 napon belüli időpontra hívja össze a bizottság ülését.

(4) A bizottság elnöke az ülés tervezett időpontjáról, legkésőbb az ülést megelőző 3. napon, meghívóban értesíti a bizottságot. A meghívó és a napirendek előterjesztései elektronikus úton kerülnek megküldésre, a www.onkormanyzat.heviz.hu weboldal E-bizottság felületén, indokolt esetben e-mail, üzemzavar esetén futár útján.

(5) Rendkívüli ülés összehívása esetén, az összehívásra vonatkozó formai követelmények és a (4) bekezdés szerinti határidő mellőzhetők. A bizottság elnöke intézkedése alapján sürgős, halasztást nem tűrő esetben, a meghívó az ülés napján is megküldhető, de a sürgősség okát és a napirendet ez esetben is közölni kell. Ebben az esetben a tiszteletdíj folyósítása szempontjából a hiányzás nem igazolatlan.

(6) Egyebekben a bizottsági ülés összehívására, sürgősségére, az előterjesztésekre, napirendekre, a jegyzőkönyvre, a bizottsági ülés vezetésére a képviselő-testület működésére vonatkozó szabályokat kell alkalmazni.

(7) A bizottság ülésére meg kell hívni

*a)* a polgármestert,

*b)* az alpolgármestert,

*c)* a jegyzőt,

*d)* a 13. § (1) bekezdés szerintieket,

*e)* polgármesteri hivatal belső szervezeti egységeinek vezetői jegyzői intézkedésre tanácskozási joggal vehetnek részt, a szakterületük szerint illetékes bizottság ülésén,

*f)* a bizottság elnöke a napirend tárgyában szakértelemmel rendelkező személyt is meghívhat.

(8) A bizottság más bizottsággal együttműködhet, együttes ülést tarthat. Az együttes bizottsági ülést, az érintett bizottsági elnökök megállapodása szerinti bizottság elnöke vezeti le. A bizottságok a döntéseiket külön-külön hozzák.

(9) A bizottságok működésük részletes szabályait az Mötv-ben meghatározottak figyelembe vételével ügyrendjükben maguk állapítják meg.

**29. Munkacsoport**

**54. §**

(1) A képviselő-testület munkacsoportot hozhat létre meghatározott feladat, ügy, szakértő megvizsgálására.

(2) A munkacsoport összetételére, működésére nem vonatkoznak a képviselő-testület szerveként működő bizottságokra megállapított szabályok. A munkacsoport jelentést készít a képviselő-testület részére.

(3) A munkacsoport nem rendelkezik azokkal a jogosítványokkal, amelyekkel a bizottságok, így rá önkormányzati hatáskör nem ruházható, tagjai tiszteletdíjban, juttatásban nem részesülnek.

(4) A munkacsoport feladatait és működésének rendjét, megbízatása időtartamára létrehozásakor a képviselő-testület állapítja meg.

(5) A munkacsoport elnöke a polgármester vagy az alpolgármester is lehet.

**30. Hatályba léptető rendelkezések**

**55. §**

Ez a rendelet 2024. október 15-én lép hatályba.

dr. Tüske Róbert Naszádos Péter

jegyző polgármester

Kihirdetve!

Hévíz, 2024. október 14. napján.

dr. Tüske Róbert

jegyző